钦定古今图书集成/理学汇编/学行典/第169卷 > 朱子全书 > 《记程门诸子论学同异》
## 钦定古今图书集成/理学汇编/学行典/第169卷 > 朱子全书 > 《记程门诸子论学同异》

某读程门诸子之书，见其所论为学之方有不同者，
因以程子之言质之，而窃记之如左。胡氏曰：“物物致
察，宛转归己。”杨氏曰：“物不可胜穷也，反身而诚，则举
天下之物在我矣。”程子曰：“所谓穷理者，非必尽穷天
下之物，又非只穷一物而众理皆通。但要积累多后，
脱然有贯通处。”又曰：“物我一理，才明彼即晓此，不必”
言因见物而反求诸身也。然语其大，至天地之所以
高厚；语其小，至一物之所以然。学者皆当理会。胡氏
曰：“只于已发处用功，却不枉费心力。”杨氏曰：“未发之
际，以心体之，则中之体自见。执而勿失，无人欲之私
焉，发必中节矣。”程子曰：“思于未发之前求中，即是已
发，但言存养于未发之时则可。惟涵养久，则喜怒哀
乐之发自中节矣。”又曰：“学者莫若先理会敬，能敬则
自知此矣。”谢氏曰：“明道先生先使学者有所知识，却
从敬入。”又曰：“既有知识，穷得物理，却从敬上涵养出
来，自然是别。正容谨节，外面威仪，非礼之本。”尹氏曰：
“先生教人，只是专令用敬以直内，习之既久，自然有
所得也。”程子曰：“入道莫如敬，未有能致知而不在敬
者。”又曰：“动容貌，整思虑，则自然生敬，存此久之，则自
然天理明。”又曰：“涵养须用敬，进学则在致知。”又曰：“敬
只是涵养一事，必有事焉，须当集义。只知用敬，不知
集义，却是都无事也。”右诸说之不同者，以程子之言
质之，唯尹氏之言为近，所少者致知集义之功耳，不
知其言之序有未及耶？抑其意果尽于此也？然大本
既立，则亦不患无地以崇其德矣。故愚于此，窃愿尽
心焉。因书其后以自诏云。